Жэуаплыныгъэр ягъэткIий
КъБР-м и Премьер-министр Хьэсанэ Руслан дыгъуасэ иригъэкIуэкIащ Правительствэм Бюджет IэнатIэхэм я хэхъуэхэр зэгъэуIуныр къызэгъэпэщынымрэ финанс, бюджет, налог дисциплинэр зэрагъэзащIэмрэ кIэлъыплъынымкIэ и комиссэм и зэIущIэ зыубгъуа.
Абы и пэублэ псалъэм къыхигъэщащ республикэ бюджетымрэ муниципальнэ районхэм, къалэ округхэм я щIыпIэ бюджетхэмрэ мы гъэм щыгъэбелджылахэр гъэзэщIа зэрымыхъур, щытыкIэм зегъэхъуэжыным къаруушхуэ ирахьэлIэн зэрыхуейр.
Къыхалъхьа Iуэхур — налогрэ нэгъуэщIу Къэбэрдей-Балъкъэрым къыщыхахым хэгъэхъуэным хуэунэтIауэ мазих кIуам зэфIагъэкIахэмрэ дяпэкIэ къапэщыт къалэнхэмрэ — зэпкърахыу зэIущIэм къыщыпсэлъащ финансхэмкIэ министрым и къалэнхэр зыгъэзащIэ Мишковэ Иринэрэ республикэм и налог IэнатIэм и Iэтащхьэм и пщэрылъхэр езыхьэкI Сарбашевэ Светланэрэ.
Сарбашевэ Светланэ къызэригъэлъэгъуамкIэ, накъыгъэ кIуам и кIэм республикэм и кредитор щIыхуэр сом мелард 30,3-м, дебитор щIыхуэр сом мелард 18,8-м нэсащ. Абыхэм ящыщу, зэрызэкIэлъыкIуэм хуэдэу, сом меларди 5,6-р, меларди 3,4-р щатыжын хуей пIалъэм фIэкIащ. ЩIышылэ -накъыгъэ мазэхэм Къэбэрдей-Балъкъэрым ахъшэкIэ хэхъуэу къащыIэрыхьар Урысейми, Кавказ Ищхъэрэ федеральнэ щIыналъэми щыщыIам нэхърэ нэхъ мащIэщ.
Зэхыхьэм хэтащ министрхэр, къалэ, район администрацэхэм, къэрал комитетхэм, къарузехьэ IэнатIэхэм я унафэщIхэр, ирагъэблэгъа къулыкъущIэхэр.
ХЬЭЖЫКЪАРЭ Алик.
